Imtella' Diċembru 12, 2021 - Aġġornata 12 Ta' Diċembru, 2021 4:05pm Rapport: Tony Dimech Il-Kap tal-Oppożizzjoni u tal-Partit Nazzjonalista Bernard Grech ħeġġeġ lil kulħadd biex jagħmel bħalu u jieħu l-booster tal-Covid waqt li appella lill-Gvern biex ikompli jgħin lin-negozji bis-suppliment tal-pagi sa Marzu tas-sena d-dieħla. Dwar ir-rapport tal-Kummissarju għall-Istandards fil-Ħajja Pubblika fil-konfront tal-Ministru Justyne Caruana, Dr Grech qal f'intervista fuq NET TV li l-Prim Ministru għandu mqar ineħħieha minn ministru biex is-settur edukattiv ikun jista' jimxi 'l quddiem. Il-Kap tal-Oppożizzjoni u tal-PN Bernard Grech qal li hu ħa l-booster tal-Covid u ħeġġeġ lil kulħadd biex jagħmel l-istess għax sostna li din hija waħda mill-għodod kontra l-pandemija. Waqt li appella lill-Gvern biex ikompli jgħin lill-industrija u jġedded is-suppliment tal-pagi sa Marzu li ġej, Dr Grech qal li l-PN ilu jgħid li t-tilqima waħidha mhix biżżejjed iżda wkoll li trid tintlibes il-maskra. Il-Kap Nazzjonalista qal li l-poplu qed jitlef il-fiduċja fl-awtoritajiet tas-saħħa minħabba l-mod ta' kif il-Gvern qed ibiddel id-direzzjoni dwar l-imxija tal-Covid. Intervistat fuq NET TV, Dr Grech qal li fid-dawl tar-rapport tal-Kummissarju tal-Istandards li qed ikun irrappurtat li sab lill-Ministru tal-Edukazzjoni Justyne Caruana kisret il-kodiċi ta' etika, il-Prim Ministru għandu jnehhiha minn ministru biex is-settur edukattiv ikun jista' jimxi 'l quddiem. Huwa spjega li waqt li għalliem għandu madwar €1,800 fix-xahar il-Ministru Caruana tat kuntratt biex is-sieħeb tagħha jingħata €5,000 fix-xahar. Fuq l-għoli tal-ħajja Dr Grech qal li ħafna mhux qed ilaħqu mal-ħajja u semma fost oħrajn il-proposta tal-PN li jitwaqqaf fond nazzjonali ta' €40 miljun intiż biex il-Gvern jassisti lill-industrija lokali, imprendituri u SMEs sabiex jitnaqsulhom id-diffikultajiet u spejjeż żejda kkawżati mill-insularitá ta' gżiritna. Dwar il-ligi għall-użu responsabbli tal-kannabis, il-Kap tal-Oppożizzjoni qal li l-PN se jivvota kontriha għax irid jissalvagwardja saħħet iż-żgħażagħ. Huwa sostna li l-Parlament m'għandu qatt jintuża minn partit politiku biex lejliet elezzjoni ġenerali joħloq diversiv minn fuq kwistjonijiet li huma tassew urġenti għal pajjiżna.